
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



РЕШЕНИЕ 
№ РС-204-23-060
 
	Днес, на 05.07.2023 г., Комисията за противодействие на корупцията и за отнемане на незаконно придобитото имущество /КПКОНПИ/, в състав:


Заместник-председател: Антон Славчев
Член: Антоанета Георгиева – Цонкова
Член: Пламен Йоцов
	Член: Силвия Къдрева


У С Т А Н О В И :

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-072 от 12.04.2023 г. на КПКОНПИ по сигнал с рег. № ЦУ01/С-204/30.03.2023 година.
Производството е образувано срещу Венцислав *** Илиев – общински съветник в Общински съвет (ОбС) Т. за мандат 2019 – 2023 година.
В сигнала се твърди, че с Окончателен договор за прехвърляне на собственост на недвижими поземлени имоти от 31.01.2023г. Община Т., чрез кмета Д. Д., прехвърля собствеността на точно описани общински поземлени имоти в района на градския пазар. Сочи се, че едноличен собственик на капитала на посоченото търговско дружество е Х. И. – общински съветник в Общински съвет Т. Твърди се, че дружеството е придобило собственост и върху други общински имоти през годините. В същото време пълномощник на Я. Т. и Н. К. при подписване на договора от 31.01.2023г. е друг общински съветник в Общински съвет Т. – Венцислав Илиев. От представеното към сигнала копие на горепосочения договор е видно, че  същият е сключен в изпълнение на Решение № 6 по Протокол № 17 от 17.12.2020г. на Общински съвет Т.
Към сигнала е приложен Окончателен договор за прехвърляне на собственост на недвижими поземлени имоти, сключен на 31.01.2023г. между Община Т., от една страна и „***“ ЕООД, Я. Т. и Н. С., от друга страна. 
Във връзка с твърденията в сигнала Комисията е изискала и получила с писмо вх. № ЦУ01-3146#1/23.05.2023 г. на КПКОНПИ от председателя на Постоянна комисия „Законност и установяване на конфликт на интереси“ към Общински съвет Т., заверени копия на следните документи: Клетвен лист от 29.11.2019 г. на Венцислав *** Илиев, избран за общински съветник в Общински съвет Т. на 27.10.2019 г.; Удостоверение за избран общински съветник от Общинска избирателна комисия, община Т., област Т. № 34/08.11.2029г.; Препис от Решение № 6 по Протокол № 17/17.12.2020 г. на Общински съвет Т. за избор на състав на постоянните комисии към Общинския съвет, ведно със Скица-проект № 15-597201 от 08.07.2020 г. на СГКК – гр. Т.; Протокол № 17/17.12.2020 г. на ОбС Т. в цялост; Списък на общинските съветници присъствали на заседание на ОбС Т. на 17.12.2020 г.; Протокол № 27 от 15.12.2020 г. за проведено съвместно заседание на постоянните комисии „Икономическа политика“ и „Законност и установяване на конфликт на интереси“; Списък на общинските съветници присъствали на заседание на ПК „Законност и установяване на конфликт на интереси“ на 15.12.2020 г.; Списък на общинските съветници присъствали на заседание на ПК „Икономическа политика“ на 15.12.2020 г.; Списък на общинските съветници присъствали на заседание на Общински съвет Т. на 17.12.2020 г.; Протокол № 12 от 15.12.2020 г. за проведено заседание на ПК „Териториално-селищно устройство“; Списък на общинските съветници присъствали на заседание на ПК „Териториално-селищно устройство“ на 15.12.2020 г.; Докладна записка от д-р Д. Д. – кмет на Община Т. с рег. индекс № 08-00-372/04.12.2020 г. на Община Т.; Предварителен договор с рег. № РД-ДОС-15/19.02.22021г.,  сключен между Община Т., „***“ ЕООД и Я. Т. Т. и Н. Т. К.; Препис от Решение № 10 по Протокол № 41/30.08.2018г. на Общински съвет Т.; Докладна записка до Общински съвет Т. от д-р Д. Д. – кмет на Община Т. с рег. Индекс № 08-00-207/16.08.2018г., ведно с приложенията към нея; Писмо с рег. № ОбС-291/22.05.2023г. от кмета на Община Т. до председателя на Постоянната комисия „Законност и установяване на конфликт на интереси“ при Общински съвет Т., с което е представено заверено копие от Окончателен договор № РД-Д-40/08.02.2023г., вписан под № 193, том I, вх. № 469 от 06.02.2023г. в Службата по вписванията – гр. Т., копие от Пълномощно № 42 от 16.01.2023г. на нотариус Светлана Златарова с район на действие РС – София и копие на Нотариален акт № 24, том II, рег. № 910, дело № 25/2009г., вписан под № 21, том II, вх. Рег. № 871 от 23.02.2009г.
Комисията служебно е извършила справка в Търговския регистър и регистър на юридическите лица с нестопанска цел (ТРРЮЛНЦ), Национална база данни „Население“, както и на интернет страниците на Община Т.

След като обсъди събраните в хода на административното производство доказателства, комисията установи следното от фактическа страна:

Сигналът е надлежно подаден от орган на съдебната власт.
Венцислав *** Илиев е избран за общински съветник в Общински съвет Т. за мандат 2019 – 2023 г., видно от Решение № 302 от 08.11.2019 г. на Общинска избирателна комисия Т. и полага клетва на 08.11.2019 година. 
Кметът на Община Т. внася за разглеждане в Общински съвет Т. Докладна записка № 08-00-372/04.12.2020 г. относно даване на съгласие за сключване на предварителен договор за прехвърляне на собственост на основание чл. 15, ал. 3 и ал. 5 от Закона за устройство на територията. От същата става ясно, че с Решение № 10 по Протокол № 41 от 30.08.2018 г. на Общински съвет Т. е дадено съгласие да бъде разрешено изменение на Подробен устройствен план – План за регулация и застрояване в обхват на УПИ VI – „за пазар и административна сграда на пазара“, УПИ VIII – „за църква и озеленяване“, УПИ XIX – „за кооперативен пазар“, УПИ XXII – „за обществено обслужване и кооперативен пазар“ и улица с осови точки 202-203 (задънена улица) в кв. 61, град Т. С проекта за изменение на ПУП-ПРЗ са предвидени редица промени, част от които касаят поземлен имот с идентификатор 73626.506.730, собственост на „***“ ЕООД и поземлен имот с идентификатор 73626.506.729 – частна общинска собственост. Променят се регулационните граници на проектната улица с осови точки 202-203, така че 47 кв. м. от площта на поземлен имот с идентификатор 73626.506.730 (УПИ XXII – „за обществено обслужване и кооперативен пазар“), собственост на „***“ ЕООД, съгласно договор за продажба, вписан под № 110, том X, дв.вх. № 3366 от 18.07.2015 г. и 105 кв. м. от площта на поземлен имот с идентификатор 73626.506.729 (УПИ VI – „за пазар и административна сграда на пазара“) частна общинска собственост  попада в обхвата на новите граници на задънената улица. Променя се вътрешната регулационна граница между УПИ VI – „за пазар и административна сграда на пазара“ и УПИ XXII – „за обществено обслужване и кооперативен пазар“, като 52 кв. м. от площта на поземлен имот с идентификатор 73626.506.729 (УПИ VI – „за пазар и административна сграда на пазара“) частна общинска собственост се придаде към поземлен имот с идентификатор 73626.506.730, собственост на „***“ ЕООД. Изготвена е скица проект № 15-597201-08.07.2020 г. на СГКК – гр. Т. за изменение на кадастралната карта и кадастралните регистри за поземлени имоти с идентификатори 73626.506.248, 73626.506.730, 73626.506.729 и 73626.506.612. В докладната е посочено, че за да бъде издадена заповед на кмета на община Т. по реда на чл. 135 от ЗУТ е необходимо да бъде сключен предварителен договор по реда на чл. 15, ал. 3 и ал. 5 от ЗУТ между Общината и собствениците на поземлени имоти с идентификатори 73626.506.612, собственост на Я. Т. Т. и Н. Т. К., и 73626.506.730, собственост на „***“ ЕООД, с едноличен собственик на капитала и управител Х. М. И. Кметът на община Т. предлага на Общинския съвет да вземе решение във връзка с изложеното в докладната записка. 
Предложението на кмета е разгледано по т. 6 от дневния ред на заседание на Общински съвет Т., видно от Протокол № 17 от 17.12.2020 година. Същото е прието като Решение № 6, обективирано в описания Протокол, като от приложения списък от поименното гласуване е видно, че Венцислав Илиев отсъства.
На 19.02.2021 г., на основание Решение № 6 по Протокол № 17 от 17.12.2020 г. на ОбС Т., е сключен Предварителен договор с рег. индекс РД-ДОС-15/19.02.2021 г. на Община Т. между Общината, представлявана от кмета, „***“ ЕООД и Я. Т. и Н. К. 
С Пълномощно № 42 от 16.01.2023г. на Нотариус С. З., нотариус в район РС – София от 16.01.2023г. Я.Т. Т. и Н. Т. К. упълномощават Венцислав *** Илиев да ги представлява пред Община Т. с право да подпише от тяхно име и за тяхна сметка договор за замяна на техния собствен поземлен имот с идентификатор № 73626.506.765 с площ от 17 кв. м. за търговски обект комплекс, при граници и съседи ПИ № 73626.506.612, ПИ № 73626.506.766, ПИ № 73626.506.729, ПИ № 73626.506.222, съгласно скица № 15-1337442 от 16.11.2022г. на СГКК гр. Т., образуван от поземлен имот с идентификатор № 73626.506.612 /УПИ XIX за кооперативен пазар/ в гр. Т., с право да подпише от тяхно име и за тяхна сметка договор за замяна с Община Т. за ПИ № 73626.506.766. Пълномощното е безсрочно.
На 31.01.2023г. е сключен Окончателен договор с рег. № РД-Д-40 от 08.02.2023г. с предмет, съгласно посочения в Предварителен договор с рег. индекс РД-ДОС-15/19.02.2021 г. на Община Т., между  Общината от една страна, представлявана от кмета, „***“ ЕООД и Я. Т. и Н. К., представлявани от пълномощника си Венцислав *** Илиев, редовно упълномощен с пълномощно № 42 от 16.01.2023г. на Нотариус С. З., нотариус в район РС – С.
Съгласно договора Общината се задължава да предостави в собственост на „***“ ЕООД поземлен имот с идентификатор 73626.506.767 с площ 52.00 кв.м., с начин на трайно ползване: за търговски обект, комплекс, образуван от поземлен имот с идентификатор 73626.506.729 (УПИ У1-„за пазар и административна сграда на пазара”) в град Т., който се придава към поземлен имот с идентификатор 73626.506.730 (УПИ ХХП-„за обществено обслужване и кооперативен пазар”) в град Т., при цена в размер на 8 290.00 лв. без ДДС. Община Т. предоставя в собственост на Я. Т. Т. и Н. Т. К. поземлен имот с идентификатор 73626.506.766 с площ 17.00 кв. м., с начин на трайно ползване: за търговски обект, комплекс, образуван от поземлен имот с идентификатор 73626.506.729 (УПИ У1-„за пазар и административна сграда на пазара”) в град Т., който се придава към поземлен имот с идентификатор 73626.506.612 (УПИ Х1Х-„за кооперативен пазар”) в град Т., при цена в размер на 2 720.00 лв. без ДДС. „***” ЕООД предоставя в собственост на Община Т. поземлен имот с идентификатор 73626.506.769 с площ 47.00 кв.м., за търговски обект, комплекс, образуван от поземлен имот с идентификатор 73626.506.730 (УПИ ХХП-„за обществено обслужване и кооперативен пазар”) в град Т., който се придава към поземлен имот с идентификатор 73626.506.770 в гр. Т., при цена в размер на 7 490.00 лв. без ДДС. Я. Т. Т. и Н. Т. К. предоставят в собственост на Община Т. поземлен имот с идентификатор 73626.506.765 с площ 17.00 кв.м., за търговски обект, комплекс, образуван от поземлен имот с идентификатор 73626.506.612 (УПИ ХIХ-„за кооперативен пазар”) в град Т., който се придава към поземлен имот с идентификатор 73626.506.729 (УПИ У1-„за пазар и административна сграда на пазара”) в град Т., при цена в размер на 2 720.00 лв. без ДДС.

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Венцислав *** Илиев, в качеството си на общински съветник в Общински съвет Т. за мандат 2019 – 2023 г. е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ. С оглед горното КПКОНПИ е компетентна да разгледа подадения сигнал.
Съгласно чл. 34, ал. 2 от Закона за общинската собственост, възмездно придобиване от общината на право на собственост или на ограничени вещни права върху имоти се извършва след решение на компетентния орган, а именно - общинския съвет, като въз основа на решението на общинския съвет се сключва договор от кмета на общината. Следователно, липсват упражнени правомощия по служба от Венцислав Илиев в качеството му на общински съветник и лице, заемащо висша публична длъжност.
От справка в НБД „Население“ се установи, че липсва родство, респективно свързаност по смисъла на чл. §1, т. 15, б „а“ между Венцислав Илиев и  Я. Т. и Н. К.
Венцислав Илиев не участва в обсъждането на предложения с Докладна записка № 08-00-372/04.12.2020 г. на кмета на община Т. проект на решение и не гласува Решение № 6 по Протокол № 17 от 17.12.2020г. на Общински съвет Т. относно сключване на предварителен договор от кмета на община Т. за продажба на имотите, предмет на Окончателен договор с рег. № РД-Д-40 от 08.02.2023г., сключен между Община Т., представлявана от кмета, „***“ ЕООД, представлявано от Х. И. и Я. Т. и Н. К., представлявани от пълномощника си Венцислав *** Илиев.
Липсата на упражнено правомощие по служба от страна на лицето, заемащо висша публична длъжност, както и на който и да е от останалите елементи от понятието „конфликт на интереси“ изключва наличието на нарушение на забраните на Глава Осма от ЗПКОНПИ, които представляват негова проявна форма. 
За пълнота следва да се отбележи, че видно от приложеното по административната преписка Пълномощно № 42 от 16.01.2023г. на нотариус З., към датата на гласуване на Решение № 6 от 17.12.2020г. на Общински съвет Т., Илиев не е бил пълномощник на Я. Т.и Н. К.
Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени от Венцислав Илиев правомощия в частен интерес.
Липсата на която и да е предпоставка от понятието конфликт на интереси обуславя и липсата на конфликт на интереси. 

Предвид изложеното, на основание чл. 74, ал.1 и ал.2 от ЗПКОНПИ Комисията за противодействие на корупцията и за отнемане на незаконно придобитото имущество                                                             
					    
РЕШИ:

НЕ УСТАНОВЯВА конфликт на интереси по отношение на Венцислав *** Илиев с ЕГН ***, общински съветник в Общински съвет Т. за мандат 2019 – 2023 г., и в това му качество лице, заемащо висша публична длъжност, по чл. 6, ал. 1, т. 32 от ЗПКОНПИ, във връзка с приемането на Решение № 6 по Протокол № 17 от 17.12.2020 г. на Общински съвет Т., поради липса на упражнено правомощие.
Препис от решението да се изпрати на Окръжна прокуратура Т., с оглед преценка за реализиране на правомощията ѝ по чл. 76, ал. 2 от З ПКОНПИ, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 

          КОМИСИЯ:
                             
                             ЗАМЕСТНИК - ПРЕДСЕДАТЕЛ:……………….../АНТОН СЛАВЧЕВ/

                             ЧЛЕН:……………………………………….../АНТОАНЕТА ЦОНКОВА/

      ЧЛЕН:…………………...……………....……………./ПЛАМЕН ЙОЦОВ/

                             ЧЛЕН:…………………………………..................../СИЛВИЯ КЪДРЕВА/

